Hvað er þessi hlunnur í " hlunnfara " og " kominn á fremsta hlunn " ? Hlunnur er tré , hvalbein , viðarkefli eða eitthvað því líkt , sem sett var undir skipskjöl þegar skip eða bátur var settur fram eða dreginn á land til þess að létta undir með mönnum . Hlunnur var einnig notaður til að skorða með skip eða bát í fjöru . Fremsti hlunnurinn er sá sem næstur er sjávarmáli . Þegar bátur var kominn á fremsta hlunn var hann sem sé alveg að komast á flot . Líkingin að vera kominn á fremsta hlunn með að gera eitthvað þegar átt er við að ‘ vera í þann veginn að gera eitthvað ’ , er þaðan fengin og notuð í yfirfærðri merkingu . Hlunnar hafa vafalaust verið notaðir til að setja fram bátinn sem hér sést , en hann er nú varðveittur í Ósvör í Bolungarvík . Annað orðasamband , sem tengist hlunni og einnig er notað í yfirfærðri merkingu , er að láta eitthvað hlaupa af hlunnum í merkingunni ‘ koma einhverju af stað ’ . Þarna má sjá fyrir sér skipið eða bátinn sem er að renna af hlunnunum út í sjó . Sögnin að hlunnfæra merkir að ‘ setja bát á sjó á hlunnum ’ , en er notað í yfirfærðri merkingu um að pretta eða leika á einhvern ’ . Hliðarmynd við hlunnfæra er hlunnfara sem einnig er notað um að ‘ leika á eða pretta ’ .